## La Conselleria sol·licitarà al Ministeri que el màster d’educació no siga necessari per a cobrir les vacants d’Informàtica

*** La DG de Personal Docent s’ha reunit telemàticament amb els homòlegs d’Extremadura, La Rioja, Castella-la Manxa, Canàries, Múrcia, Andalusia i Castella i Lleó
* Es remetrà un escrit conjunt al Ministeri perquè de manera urgent es permeta el canvi d’este requisit
* Hui té lloc una adjudicació extraordinària per a millorar els percentatges de cobertura d’esta especialitat
* La Conselleria i representants dels sindicats educatius es reunixen este matí en mesa tècnica per a tractar este problema**

La Conselleria d’Educació, Universitats i Ocupació sol·licitarà al Ministeri d’Educació i Formació Professional que el màster d’educació (CAB) no siga necessari per a cobrir les vacants de matèries com ara Informàtica, després de les dificultats a la Comunitat Valenciana per a poder cobrir les places.

La directora general de Personal Docent, Sonia Sancho, va mantindre ahir una reunió amb els homòlegs d’altres CA que es troben amb el mateix problema que la Comunitat a l’hora de cobrir estes places. A la reunió telemàtica, abanderada per la Comunitat Valenciana, es van unir representants d’Extremadura, La Rioja, Castella-la Manxa, Canàries, Múrcia, Andalusia i Castella i Lleó. “Va ser una reunió per a tractar de manera conjunta el problema i sumar idees per a trobar una solució viable”, ha assenyalat la directora general.

En este sentit, Sancho ha indicat que es va acordar “remetre un escrit al més prompte possible al Ministeri d’Educació perquè convoque amb caràcter urgent la Secretaria General Tècnica perquè es permeta, igual que va passar quan la pandèmia de la COVID-19, no demanar el màster d’educació per a cobrir determinades places docents”.

Per a la Conselleria és un objectiu prioritari que cap alumne de la Comunitat es quede sense classe per falta de professorat. D’esta manera, es valoraran totes les opcions possibles que ajuden a millorar els percentatges de cobertura de professorat.

**Adjudicació extraordinària**

Per eixe motiu, la Conselleria d’Educació, Universitats i Ocupació ha decidit realitzar hui una adjudicació extraordinària amb la qual intentar cobrir les places de difícil cobertura en l’especialitat d’Informàtica.

En este sentit, s’ha fet una crida a les universitats valencianes i s’ha contactat amb 277 opositors d’Informàtica per a indicar-los la situació i animar que s’apunten per a poder cobrir estes places i que així els alumnes de Secundària i FP puguen rebre les classes amb normalitat.

Davant de la necessitat urgent de buscar una solució a este problema, que és recurrent any rere any, des de les 9.30 hores de hui s’està mantenint una reunió per part de representants de la Conselleria amb sindicats en mesa tècnica per a abordar diverses propostes. A esta reunió, a més de la Direcció General de Personal Docent, assistixen representants de la Direcció General d’Ordenació Educativa, la Direcció General de Formació Professional i la Direcció General d’Universitats.

Fecha: 06/10/2023